আন্দের্স সেলসিউস

**আন্দের্স সেলসিউস** (; ২৭শে নভেম্বর, ১৭০১ - ২৫শে এপ্রিল, ১৭৭৪) ১৮শ শতাব্দীর বিখ্যাত সুয়েডীয় জ্যোতির্বিজ্ঞানী। এর পাশাপাশি তিনি পদার্থবিজ্ঞান, গণিত এবং ভূতত্ত্ব বিষয়েও পারদর্শী ছিলেন। ইংরেজিতে তাঁর শেষ নাম "সেলসিয়াস" উচ্চারিত হয়। ১৭৪২ সালে তিনিই প্রথম সেলসিয়াস তাপমান যন্ত্রের ধারণা সম্বন্ধে আলোকপাত করেছেন; যা পরবর্তীকালে তাঁর নামে সেলসিয়াস থার্মোমিটাররূপে নামাঙ্কিত করা হয়। সেলসিউসের প্রস্তাবিত তাপমাত্রা মাপক যন্ত্রটিতে ১০০ ডিগ্রি তাপমাত্রাকে স্ফুটনাংক এবং ০ ডিগ্রি তাপমাত্রাকে হিমাংক হিসেবে গণ্য করা হয়েছিল। সেলসিউস যক্ষ্মারোগে আক্রান্ত হয়ে মৃত্যুবরণ করার পর কার্ল লিনিয়াস এ তাপমান যন্ত্রটি উদ্ভাবন করেন। সেলসিউসই প্রথম ভূপৃৃষ্ঠে চুম্বকীয় প্রভাব তুলে ধরেন। উপসালা বিশ্ববিদ্যালয়ে ১৭৩০ থেকে ১৭৪৪ সাল পর্যন্ত জোতির্বিজ্ঞানের অধ্যাপক হিসেবে কর্মরত ছিলেন। চাকুরিরত অবস্থায় ১৭৪১ সালে সেখানে তিনি একটি পর্যবেক্ষণ কেন্দ্র স্থাপন করেন ও এর পরিচালনার দায়িত্বে ছিলেন। ১৭৩৩ সালে *অরোরা বোরিয়ালিজ* নামে ৩১৬টি পর্যবেক্ষণের সংগ্রহশালাকে একত্রিত করে প্রকাশ করেন। এছাড়াও ১৭৩৭ সালে ফরাসি অভিযানে অংশগ্রহণ করেন যাতে মেরু প্রদেশের মধ্যরেখা নিরূপণের মানদণ্ড প্রণয়ন সংক্রান্ত ছিল। ১৭৩২ থেকে ১৭৩৫ সালের মধ্যে জার্মানি, ইতালি এবং ফ্রান্সের বেশ কয়েকটি উল্লেখযোগ্য পর্যবেক্ষণ কেন্দ্র পরিদর্শন করেছেন। ১৭৩৯ সালে সুইডেনের রাজকীয় বিজ্ঞান অ্যাকাডেমি গঠনে বিজ্ঞানী লিনিয়াসসহ আরও পাঁচজনের সাথে বিজ্ঞানী সেলসিউসেরও উল্লেখযোগ্য অবদান আছে।

## প্রারম্ভিক জীবন
আন্দের্স সেলসিউস ১৭০১ সালের ২৭শে নভেম্বর তারিখে সুইডেনের উপসালা শহরে জন্মগ্রহণ করেন। হালসিংল্যান্ড প্রদেশের ওভানাকার এলাকা থেকে তাদের পরিবার উদ্ভূত। ডোমা বা হোজেনে তাদের পারিবারিক জমি-জমা ছিল। লাতিন শব্দ *সেলসিউস* বা "ঢিপি" থেকে সেলসিউস নামের উৎপত্তি হয়েছে।

নিলস সেলসিউস নামীয় জ্যোতির্বিদ্যার অধ্যাপকের পুত্র এবং মাগনুস সেলসিউস ও জ্যোতির্বিদ আন্দের্স স্পোলের নাতি আন্দের্স সেলসিউস বিজ্ঞানকে উপজীব্য করে জীবিকা নির্ধারণ করেন। শৈশবকালেই তিনি গণিতে অত্যন্ত মেধাবী ছিলেন ও দক্ষতার পরিচয় দেন। উপসালা বিশ্ববিদ্যালয়ে তিনি পড়াশোনা করেন। ঐ বিশ্ববিদ্যালয়েই তার বাবা শিক্ষকতা করতেন। ১৭৩০ সালে তিনিও জ্যোতির্বিদ্যার অধ্যাপক হিসেবে যোগ দেন।

## কর্মজীবন
১৭৩০ সালে তিনি  (*সূর্য থেকে পৃথিবীর দূরত্ববিষয়ক নতুন পদ্ধতির নির্দেশনা*) প্রকাশ করেন। তিনিই প্রথম সুমেরুজ্যোতি এবং ভূপৃষ্ঠে চুম্বকীয় প্রভাবের মধ্যবর্তী সম্পর্ক তুলে ধরেন। ১৭৩৩ সালে ন্যুরেমবার্গে অরোরা বোরেলিজ নিয়ে ১৭১৬-১৭৩২ পর্যন্ত সময়কালের ৩১৬টি পর্যবেক্ষণ নিয়ে বই প্রকাশ করেন।

১৭৩০-এর দশকে তিনি নিয়মিতভাবে জার্মানি, ইতালি ও ফ্রান্সের বেশ কয়েকটি উল্লেখযোগ্য মানমন্দির পরিদর্শন করেছেন। প্যারিসে অবস্থানকালে লাপলান্ডে মধ্যরেখার বৃত্তচাপ নির্ণয়ে পরামর্শ দেন। ১৭৩৬ সালে ফরাসি গণিতবিদ পিয়ের লুই মোপারত্যুইয়ের পরিচালনায় ও ফরাসি বিজ্ঞান অ্যাকাডেমি নির্দেশনায় ফরাসি অভিযানে অংশগ্রহণ করেন। এর প্রধান উদ্দেশ্য ছিল মধ্যরেখায় দৈর্ঘ্য নিরূপণ, মেরুর সাথে সম্পর্ক এবং ইকুয়েডরের বিষুবরেখার কাছাকাছি পেরুতে একই অভিযান পরিচালনা করা। এ অভিযানের ফলাফলে স্যার আইজাক নিউটনের মেরুরেখায় পৃথিবীর চ্যাপ্টা হওয়া সংক্রান্ত মতবাদের প্রমাণ পাওয়া যায়।

১৭২৫ সালে উপসলার রয়্যাল সোসাইটি অব সায়েন্সেসের সচিব হয়েছিলেন। ১৭৪৪ সালে যক্ষ্মারোগে আক্রান্ত হয়ে মৃত্যুর আগ পর্যন্ত এ পদেই তিনি বহাল ছিলেন। ১৭৩৯ সালে গঠিত রয়্যাল সুইডিশ একাডেমি অব সায়েন্সেস গঠনে লিনিয়াসসহ আরও পাঁচজনের সাথে সেলসিউসও উল্লেখযোগ্য অবদান রাখেন। একাডেমির প্রথম সভায় তাকে সদস্যরূপে নির্বাচিত করা হয়। সবিশেষ উল্লেখযোগ্য যে, সেলসিউস নতুন প্রতিষ্ঠিত এ অ্যাকাডেমির নামকরণের প্রস্তাব দিয়েছিলেন।

## তথ্যসূত্র

বিষয়শ্রেণী:১৭০১-এ জন্ম
বিষয়শ্রেণী:১৭৪৪-এ মৃত্যু
বিষয়শ্রেণী:সুইডিশ মানুষ
বিষয়শ্রেণী:সুইডিশ জ্যোতির্বিজ্ঞানী
বিষয়শ্রেণী:যক্ষ্মা থেকে মৃত্যু
বিষয়শ্রেণী:উপসালা থেকে মানুষ
বিষয়শ্রেণী:উপসালা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:উপসালা বিশ্ববিদ্যালয়ের শিক্ষক
বিষয়শ্রেণী:রয়েল সুইডিশ অ্যাকাডেমি অফ সায়েন্সের সদস্য
বিষয়শ্রেণী:সুইডেনে সংক্রামক রোগে মৃত্যু
বিষয়শ্রেণী:১৮শ-শতকের সুইডিশ মানুষ
বিষয়শ্রেণী:রয়েল সোসাইটির সভ্য
বিষয়শ্রেণী:রয়েল সুয়েডীয় বিজ্ঞান অ্যাকাডেমির সদস্য